
	–

	–
	הקליניקה  לזכויות עובדים 

	עוז כפיר
	–

	נעמי אולמרט
	–

	אורי מיכאל
	–

<ייעוץ משפטי:>
נעה בן שבת

<מנהלת הוועדה:>
וילמה מאור
<קצרנית פרלמנטרית:>
אושרה עצידה

<הצעת חוק שכר שווה לעובדת ולעובד (תיקון - פיצויים בשל נזק שאינו ממוני ונגישות למידע מהמעסיק), התשע"ג-2013>
<היו"ר חיים כץ:>
צהריים טובים. התחלנו בבוקר, עברנו לצהרים. היום יום שני בשבוע, שבוע חדש, כ"ט בכסלו, 2 לדצמבר 2013. אני מתכבד לפתוח את ישיבת ועדת העבודה, הרווחה והבריאות. הנושא הוא הצעת חוק שכר שווה לעובדת ולעובד (תיקון –פיצויים בשל נזק שאינו ממוני ונגישות למידע מהמעסיק), של חברת הכנסת עליזה לביא, רינה פרנקל, עיסאווי פריג', בנימין בן-אליעזר, וחברת הכנסת שולי מועלם. השאר אינם ומי שאיננו אנחנו לא מקריאים. מי שמכבד אנחנו מקריאים אותו, השאר - - -. מאחר ובנימין בן-אליעזר, אני לא נתקל ביותר מדי חוקים שהוא כותב את שמו אז בנימין בן-אליעזר.

אני כל פעם יודע לצחוק מחדש כשאני רואה את מגישי הצעת החוק כשהם רושמים את כל חברי הכנסת, זה מיותר. מי שמגיש הצעת חוק שיגיש את הצעת החוק על שמו, יריץ אותה. זה נראה יותר טוב ויותר מכובד. ככה אני מתנהג.

<יעקב מרגי:>
כחבר ועדת שרים לחקיקה, כפי שאני אומר מעל כל במה, אני לא רוצה להגזים ולומר לך רוב ההצעות, אבל חלק גדול מההצעות עוברות לפי המגיש, לכן חשוב שתהיה רוח גבית. לצערי הרב, לא הרבה פעמים זה דיון ענייני.

<היו"ר חיים כץ:>
אני לא רוצה להגיד לך, אבל אני דן בוועדה בהרבה הצעות חוק ובדרך כלל הן של יש עתיד, שמעת? בדרך כלל הן של יש עתיד, של אחרים לא עוברות.

<יעקב מרגי:>
לכן אני אומר לך, חיים כץ יש רק אחד.

<היו"ר חיים כץ:>
שמעת? בלי שום קשר למה שחתומים וזה לא בסדר.

<יעקב מרגי:>
לכן, הניסיון מחייב.

<באסל גטאס:>
מה זה אומר? תסביר לנו, כבודו.

<יעקב מרגי:>
אתה תרגיש בסוף הקדנציה.

<היו"ר חיים כץ:>
לא מבין עברית. אמרתי, נרשם בפרוטוקול.

<באסל גטאס:>
יש להם פרוטקציה בתוך הקואליציה?

<היו"ר חיים כץ:>
לא אמרתי. כל הכנסת וכל המפלגות זה אוסף של אינטרסים. זה הכנסת, כך היא עובדת וזה בסדר. בשביל זה יש קואליציה, יש אופוזיציה. זה אוסף של אינטרסים. אימא שלי עליה השלום אמרה: מה שיותר מדי זה לא טוב. כל דבר צריך להיות במידה. פה זה מתחיל להיות יותר מדי.

תודה רבה. חברת הכנסת תציגי בבקשה את הצעת החוק שלך.

<עליזה לביא:>
תודה רבה, אדוני היושב-ראש חבר הכנסת חיים כץ על כינוס הוועדה בנושא. אדוני, גם בישראל של שנת 2013 נשים ממשיכות להרוויח פחות מגברים, בין אם בגלל עבודות שמכניסות פחות, אבל גם בשל הפערים שאנחנו מדברים וחוזרים ומדברים עליהם. בעבודות זהות, בהשכלה דומה, ניסיון ועוד ועוד גברים מרוויחים יותר מנשים. 

הפערים הללו הם עובדה מקובעת במרחב העבודה הישראלי ואי-אפשר שלא לקבל את זה כמשהו שאנחנו נלחמים ונלחמות לאורך שנים, ולרוב דברים לא זזים. נשים מרוויחות במדינת ישראל 35% פחות בממוצע מגבר על עבודה בתפקיד זהה. האפליה היא כמובן, אדוני, לא רק במשכורות. יש השלכות גם על הנושא הזה של אפליה, אבל כאן ההצעה הזאת באה כדי להסביר וללמד.

כדי להתקדם הלאה וכדי באמת לחשוב מחוץ לקופסא ולראות, נעשו חוקים והסברה ומודעות, אבל אנחנו רואים שהרבה לא משתנה. אנחנו רוצים יחד עם פרויקט "שוות ערך" שנמצאות כאן פה בשולחן, לנסות לחשוב נוסף איך אפשר לקדם את הסוגיה הזאת ואת הנושא הכאוב הזה שמקרין גם על יחסים בתוך המשפחה, על החלטות אישיות של מי יוצא יותר לעבוד ומי פחות, כי למעשה בין זוגות מה שקובע בסופו של דבר זה מה נכון יותר מבחינת מדינה או מבחינה חברתית מי יוצא לעבוד, לא  מי שהוא אולי יכול, יכולה.

<היו"ר חיים כץ:>
מבחינה כלכלית, לא מבחינת מדינה.

<עליזה לביא:>
נכון, אבל מבחינה כלכלית. אם חברה קובעת שגבר מרוויח יותר וההחלטה הזוגית היא שהאישה תצא לעבוד או שהעבודה שלה מוערכת יותר או שהיא יכולה יותר באמת, לרוב ההחלטות הבין-משפחתיות נובעות על העניין הכלכלי ולא מעט פעמים ההחלטה האישית-משפחתית נובעת על המעטפת הסביבתית העוטפת הזאת.

הקמפיין התקשורתי סביב זה וההצעה שאני, כמו שאמרתי, מקדמת עם פרויקט "שוות ערך", ואני רוצה שוב להודות לכם על באמת החשיבה היצירתית הזאת, זה לחשוב על דרכים נוספות, חדשות, להילחם בתופעה, להפריך עובדה, למען חברה שוויונית לבנים ולבנות שלנו, לכולנו.

אני מבקשת מהיושבים ומהיושבות פה, חברי חברי הכנסת סביב השולחן, לסייע ולחשוב איתנו על דרכים לשיפור המצב הקיים ולא על השימור ולא על הקיבוע, ולראות איך אפשר לעבות את הצעת החוק הזאת כדי שאולי באמת היא תקרין על המצב הסטטיסטי החמור שאנו מכירים בסוגיית האפליה נגד נשים בעולם העבודה. תודה, אדוני.

<היו"ר חיים כץ:>
חבר הכנסת לשעבר אוריאל לין, אתה רצית להגיד משהו? אצה לך דרכך, אפילו לפני שהתחלנו את הדיון אמרת לי: אני רוצה לדבר.

<אוריאל לין:>
לא, לא. רק אחרי שמתחיל את הדיון כמובן.

<היו"ר חיים כץ:>
בסדר, אז אתה מקבל לדבר אחרי שמתחיל הדיון.

<אוריאל לין:>
אז קודם כל, אדוני היושב-ראש, תודה רבה. אני רוצה לומר, אין פה ויכוח על התכלית של החוק. התכלית של החוק - כולנו מסכימים. החוק הזה נועד לקדם שוויון ללא אפליה בין המינים - כולנו מסכימים.

החוק הזה עוסק באמצעים. מה יהיו האמצעים או התשתית הראייתית שעל-פיה אתה תגיש תביעה.

<היו"ר חיים כץ:>
תגיד את הגדרת התפקיד שלך. יש פה חברי כנסת שמבקשים לדעת, וזה יהיה גם רשום בפרוטוקול. תגדיר את הגדרת התפקיד שלך.

<אוריאל לין:>
נשיא איגוד לשכות המסחר. אני אשמח לחזור על זה בכל הזדמנות.

<היו"ר חיים כץ:>
תחזור, זה רשום בפרוטוקול וזה בסדר. הרווחת את זה ביושר.

<אוריאל לין:>
בהחלט, בחירות ישירות. זה לא מינוי, זה בחירות ישירות.

ההליך כאן הוא הליך שונה מהליך שמקובל בתביעה משפטית. זאת אומרת, עוד לפני שהוגשה תביעה משפטית אפשר לקבל מידע מוקדם שהוא משמש במידה מסוימת תשתית ראייתית לצורך הגשת התביעה. ייתכן שהתפיסה הזו היא לא פסולה כי יכול להיות שהמידע הזה יוכיח שאין טעם להגיש תביעה משפטית. אבל מה הבעיה? הבעיה היא כאן שבסעיף 7 שהוא מגדיר את מה שצריך לעשות המעסיק, ואני משתמש במילה מעסיק ולא מעביד, אני מקווה שעוד יעבור כאן החוק שאומרים מעסיק ולא מעביד.

<יעקב מרגי:>
עבר בקריאה טרומית.

<אוריאל לין:>
עבר בקריאה טרומית.

<היו"ר חיים כץ:>
למה זה חשוב?

<מיקי רוזנטל:>
שיחשבו שהם יותר אנושיים.

<אוריאל לין:>
אדוני היושב-ראש, בעיניי זה מאוד חשוב. אני יכול להסביר גם למה זה מאוד חשוב. חבל לגזול את הזמן, לדעתי. 

<היו"ר חיים כץ:>
לא, לא. חשוב לי לדעת כי אני בקדנציה הקודמת - - -

<אוריאל לין:>
כי המילה מעביד היא מילה מביישת. המילה מעביד מביישת את העובד משום שלמעביד יש יחסי עבודה עם אדם מסוים והאדם הזה הוא לא מעביד שלו, האדם הזה הוא מעסיק שלו. המילה מעביד היא מילה פוגענית.

<באסל גטאס:>
תביאו את אבשלום קור ו - - -

<מיקי רוזנטל:>
המילה עובד זה גם מעליב? אולי נקרא לזה עוסק?

<עליזה לביא:>
יש הצעה של חבר הכנסת נחמן שי.

<היו"ר חיים כץ:>
אני בקדנציה הקודמת לא העברתי את הצעת החוק הזאת של נחמן שי ולא העברתי אותה מבחינת הקטע שהיה צריך להשקיע בה המון שעות של עבודה ולעבור על תיקוני חקיקה לאורך כל הקו, כל ההיסטוריה, ולעבור חוק חוק ולתקן ולתקן ולתקן. ואז נשאלת השאלה של עלות-תועלת. אם ההשקעה שהיא כל כך גדולה תיתן לנו אפקט ואז אני אבזבז זמן ולא אקדם דברים אחרים, ובשביל זה לא עבר בקדנציה הקודמת. יש פה השקעה אדירה של מעבר על כל חקיקת הכנסת ולהחליף בכל מקום מעסיק ומעביד. נשאלת השאלה האם זה כדאי.

<אוריאל לין:>
תודה רבה לך, אדוני היושב-ראש. אני חושב שאפשר עוד יהיה לדבר בנושא הזה ויהיה אפשר להפליג מדוע וטוב וכו' וכו'. בעיניי המילה מעביד היא מילה משפילה את העובד ואני חושב שהיא לא ראויה, אבל לא משנה כרגע.

אדוני היושב-ראש, סעיף המפתח כאן הוא סעיף 7.   

<קריאות:>
- - -

<היו"ר חיים כץ:>
ההסתדרות, אנחנו רוצים פה שוויון, שגם הנשים ידברו כשהן מקבלות רשות דיבור.

<אוריאל לין:>
סעיף 7 אומר כך שמעביד ימסור לעובדו לפי דרישת העובד מידע לעניין חוק זה בדבר רמות שכר של עובדים המועסקים אצלו לפי סוגי עובדים, סוגי משרות או סוגי דירוג. 

קודם כל, הבסיס להצגת הדרישה, העילה להגשת הדרישה, בכלל לא קיימת. זה פשוט מאוד, העובד מחליט שהוא רוצה לדרוש. עוד אין כאן שום יסוד איזשהו, שום יסוד, אפילו ניצוץ של יסוד, שאומר שאכן בוצעה אפליה באותו מקום עבודה. הוא, העובד, רשאי לדרוש בלי שיש בסיס איזשהו.

נוסף על כך, הוא רשאי לדרוש אינפורמציה ומידע רוחבי. אין פה הגבלה לגבי המידע שהוא רשאי לדרוש. הניסוח שמופיע כאן בסעיף הוא ניסוח גורף. הוא לא מתייחס רק למשרתו של העובד. הוא לוקח את כל תמונת המצב הרוחבית של המעסיק והמעסיק צריך למסור באופן מלא רמות שכר של עובדים, גם לא למראה איזה עובדים, המועסקים לפי סוגי עובדים, סוגי משרות, סוגי זה – חשיפה רוחבית.

אנחנו לוקחים את החשיפה הזו, מעבירים אותה היום לעובד ועל-פי ההרחבה אנחנו מעבירים אותה, אדוני היושב-ראש, לארגון עובדים. איזה ביטחון יש לי, ואני לא מדבר כרגע על סוד מסחרי, שהמידע הזה שהוא חשוב לי וחשוב לי גם ברמת תחרות כמעסיק, לא יעבור לגורמי חוץ?

<היו"ר חיים כץ:>
אתה מעביר אותו רק למי שיש רישיון למאגר מידע.

<אוריאל לין:>
אדוני היושב-ראש, אבל המידע הזה כבר עבר לארגון עובדים. ואז אני יכול להגיד שאם המחוקק או החוק אומר שייעשה בזה שימוש רק למטרה זו, אני הבטחתי שהמידע הזה לא יעבור? לא הבטחתי את זה משום שאין פה שום סנקציה. אין פה שום סנקציה שבעולם. כמו שאנחנו באים ורוצים להטיל תמיד סנקציות על מעסיקים שהם לא מבצעים הוראה שבחוק, היכן ההגנה על המעסיק שהמידע הזה שהוא מאוד חשוב לו לא יעבור למתחרה שלו? זה שאומרים שייעשה בו שימוש רק למטרה הזו, זה מאוד יפה. זה רמה הצהרתית. 

על כן, אני רוצה לקצר, אדוני היושב-ראש. אני רוצה לומר את מה שבכל אופן מציע עדיין ארגון המעסיקים הגדול בישראל שזה איגוד לשכות המסחר, מה אנחנו מציעים מתוך רצון שהחוק הזה כן יהיה חוק מאוזן והוגן.

<היו"ר חיים כץ:>
כשנקריא את החוק וניכנס לסעיפים תוכל להציג.

<אוריאל לין:>
אני אומר את זה רק בעקרונות, אדוני, בפשטות ובקיצור. דבר ראשון, לדעתי, צריך להיות  יסוד איזשהו של בסיס או מידע איזשהו שאכן קיימת אפליה איזושהי. לא סתם עובד או ארגון באופן שרירותי רוצה לקבל את כל המידע. 

דבר שני, אני חושב שצריך - - -

<שולי מועלם-רפאלי:>
אבל אם לא יהיה להם - - - 

<היו"ר חיים כץ:>
שולי, תני לו לסיים.

<שולי מועלם-רפאלי:>
סליחה, סליחה.

<אוריאל לין:>
אנחנו מדברים בעקרונות משפט. אני רוצה באמת שנבין שאנחנו מדברים בעקרונות משפט והגינות גם לגבי המעסיק. אנחנו לא יכולים לבוא ולהגיד שהמעסיק הוא הפקר. אם אני בא ואני רוצה לתבוע את המעסיק צריך להיות איזושהי סיבה, שאני אקבל מידע מאיזשהו סיבה ולבוא ולהגיד שהמעסיק הזה עושה אפליה, הרי אי-אפשר סתם ככה שרירותית.

<עליזה לביא:>
איך הגעת למסקנות הללו - הפקר?

<היו"ר חיים כץ:>
עליזה, תני לו להתבטא.

<אוריאל לין:>
יכולים להגיד: מעביר חוקים לא מאוזנים, אבל לא זו הכוונה כאן. לכן אני בא ואומר בצורה פשוטה, צריך איזשהו יסוד לדרישה. זה דבר ראשון.

דבר שני, אני חושב שהמידע שאותו צריך המעסיק למסור צריך להיות בסביבת העבודה של העובד, לא רוחבי לכל רוחב מבנה השכר של המעסיק.

<היו"ר חיים כץ:>
אתה כבר נכנס לפרטים, עזוב.

<אוריאל לין:>
לא, זה לא פרטים.

<היו"ר חיים כץ:>
אני אתן לך לדבר כשנדון בסעיפים.

<אוריאל לין:>
לא, אני פשוט חייב ללכת, אדוני.

<היו"ר חיים כץ:>
זה לא ייגמר היום, תהיה רגוע.

<אוריאל לין:>
תן לי עוד דקה. אני מבקש, תן לי דקה אני גומר.

<היו"ר חיים כץ:>
קח דקה.

<אוריאל לין:>
דבר נוסף, אני חושב שצריך להבטיח את המידע במובן זה שאם מישהו עושה שימוש במידע שהוא קיבל מהמעסיק שלא למטרות החוק, חייבת להיות סנקציה פלילית כמו שמטילים על מעסיקים.

דבר נוסף, אני חושב שצריך לומר בצורה ברורה שאם נעשתה כאן סתם תביעת זדון או סתם נטילת מידע כדי להטריד מעסיק, צריך להיות על זה פיצוי הולם. זה ייצור איזונים מתאימים בחוק הקיים הזה. תודה לך.

<היו"ר חיים כץ:>
תודה רבה. את רצית להגיב?

<עליזה לביא:>
אני מקשיבה לדברים ואני חושבת שיש פה קצת בלבול, אבל אני יותר מתמהה. אדוני, אתה היית חבר כנסת. אתה פותח את הדברים שלך ומדבר פה בשפה משפטית. אבל למה אני לא שומעת ממך באופן חד-משמעי שאתה רוצה לתקן את המציאות העגומה בחברה בישראל? אני חושבת שאפשר לחשוב על זה.

<אוריאל לין:>
בטח שאני רוצה לתקן. יש איזה גברת שלוחשת לך כל הזמן.

<היו"ר חיים כץ:>
לא, לא - אוריאל.

<אוריאל לין:>
אדוני היושב-ראש, אני מקשיב, אבל הגברת לוחשת כל הזמן באוזניה.

<היו"ר חיים כץ:>
בסדר, היא מסבירה לה מה להגיד.

<עליזה לביא:>
לא, כי אתה מתייחס בדברים שלך לחוק הקודם ולא לתיקון הספציפי. העובדת תמיד יכלה לקבל מידע, אבל היא יכלה לקבל מידע בחוק המקורי.

<היו"ר חיים כץ:>
את מבינה שאת פוגעת בח"כית שלך?  נדמה שהיא לא יודעת מה להגיד, ואת לוחשת לה. תני  לה, היא יודעת לבד מה להגיד. 

<אוריאל לין:>
אני רוצה לקדם את החוק הזה בעקרונות משפטיים נכונים. לא מבקשים סתם מידע ככה כי להטריד.

<עליזה לביא:>
אדוני, המצב בשטח לא מתכתב עם החוק והמציאות הקיימת היא שהנתונים לא ניתנים. לכן, אנחנו רוצות לבוא, לתקן, לשנות, להשפיע בדרכים נוספות על המציאות המעוותת בחברה בישראל בה הפער בשכר בין גברים לבין נשים. את זה צריך להוכיח.

<אוריאל לין:>
הוויכוח הוא לא על זה, עם זה אני איתך.

<עליזה לביא:>
כן, זה הוויכוח.

<היו"ר חיים כץ:>
אוריאל, כמו שהיא רצתה להתפרץ כשאתה דיברת ואני לא נתתי אתה גם תקשיב לה.

<אוריאל לין:>
אתה תיתן לי זכות תשובה?

<אוריאל לין:>
כן, אני אתן לך לתגובה. תרשום לך על פתק מה שהיא אומרת.

<עליזה לביא:>
אני לא הראשונה, אני חברת כנסת חדשה. אני לא הראשונה ונעשתה פה עבודה. אני תמיד אומרת לכולם, תמיד גם לילדים שלי וגם לסטודנטים שלי, שצריך להודות לאלו שהיו פה לפנינו ולהזכיר את עבודתם הנפלאה. נעשתה בעניין הזה עבודה נהדרת על-ידי חברי כנסת קודמים. המציאות בישראל לא משתנה למרות החקיקה שהיתה ולמרות הניסיונות השונים ואנחנו פה בחוק נוסף מבקשים לבוא ולתקן את המציאות המעוותת בחברה בישראל שמשפיעה ורבות וקשות על נשים בחברה, גם על התא המשפחתי, גם על המקום, גם על אובדן ביטחון, וגם על יכולות נוספות שהיו יכולות להיות של נשים, אבל בגלל המערכת המעוותת בחברה הישראלית שלא הצלחנו לתקן אותה. 

<היו"ר חיים כץ:>
עליזה, עליזה, בשביל מה את צועקת עליו?

<עליזה לביא:>
סליחה, אני חוזרת אחורה מבחינת הטון של הדיבור. אני אגיד לך, כי זה כואב לי כי הדברים פה לא זזים בחברה שלנו.

<היו"ר חיים כץ:>
אבל אפשר להגיד. גם בלחש זה נשמע כמו צעקה. תשמעי מה אני אומר לך.

<עליזה לביא:>
אתה צודק, אני מקבלת את ההערה. אתה צודק, אתה צודק, ואני שוב רוצה להודות לך.

<אוריאל לין:>
אדוני היושב-ראש, - - -

<היו"ר חיים כץ:>
אתה תקבל רשות להגיב. אמרתי לך, תחכה בסבלנות.

<עליזה לביא:>
אני שוב רוצה להודות לך, אדוני היושב-ראש, על ההצעות הטובות לאורך כל הדרך, וזה המקום להודות לך שוב. אבל יחד עם זאת, הדברים שנאמרו כאן הרגע ולקחו את זה להתכתבות עם החוק הקיים, בעצם תנסה להבין את המקום שבו אנחנו נמצאות שנים רבות ומנסות בדרך נוספת לבוא ולשפר את המציאות הקיימת שלצערי הרב לא משתנה.

<היו"ר חיים כץ:>
שולי.

<שולי מועלם-רפאלי:>
אדוני, אתה אמרת משהו ולא כל כך ברורה לי עד הסוף האמירה. אישה לא תדע, או איש לא ידע, אף עובד לא ידע שהמעסיק שלו מפלה אותו אם אי-אפשר יהיה לקבל את המידע. אי-אפשר לדעת את זה. והעובדה שמעסיקים  בוחרים לא להפיץ את המידע הזה היא הבעייתית.

<היו"ר חיים כץ:>
את מדברת רק על המגזר הפרטי.

<שולי מועלם-רפאלי:>
נכון.

<היו"ר חיים כץ:>
את לא מדברת על גופים מאורגנים ואת לא מדברת על המגזר הציבורי.

<שולי מועלם-רפאלי:>
אני מסכימה עם אדוני.

<מיקי רוזנטל:>
אבל הוא מייצג רק את הסקטור הפרטי.

<אוריאל לין:>
השם שלי זה אוריאל לין.

<שולי מועלם-רפאלי:>
אדוני, אני שמעתי ואני אפילו יודעת. אבל לי היה חשוב לקבל ממך את ההבהרה הזו, איך נשים או גברים ידעו שהם לא מופלים אם לא נאפשר להם לקבל את המידע הזה.

<היו"ר חיים כץ:>
חבר הכנסת מרגי.

<יעקב מרגי:>
לי יש שאלה יותר ליועצת המשפטית על החוק הקודם. קודם כל, אין ספק שבהצהרתית צריך לעשות הכול כדי שבעזרת השם החוק ימומש ויהיה שוויון. אבל מצד שני, כמי שהיה פעם מעסיק עובדים, צריך את האיזונים באמת כדי שלא תהיה התעמרות במערכת. אם לא נותנים איזונים ובלמים מתאימים בחוקים כאלה הם מביאים תוצאה הפוכה ואנחנו לא רוצים להיות שם.

השאלה שלי ליועצת המשפטית היא האם מעסיק שמקבל את העובדים לו במסלול של משא-ומתן, ייחשב כמפלה?

<נעה בן שבת:>
אבל הטענה היא שהמעביד לא נותן לנשים את ההזדמנות לקבל את אותו שכר. אם אנשים עושים עבודה שווה, באמת את אותה עבודה, לא ייתכן מצב שבו הם מגיעים לדרגות שכר שונות. אחת הטענות היא שנשים באמת מקבלות שכר פחות כי הן פחות עומדות על רמות השכר, הן פחות דורשות. בריאיון עבודה הן אולי באות עם הערכה עצמית יותר נמוכה והן דורשות פחות. אבל המעביד צריך לדאוג שלעבודה שווה יינתן שכר שווה - זה בעצם המצב.

<יעקב מרגי:>
רבותי, אנחנו באים מכוחות השוק. כמעסיק אני טוען שלעבודה זו מגיע X. בא אליי עובד איכותי והוא ישב איתי למשא-ומתן. הוא בא אליי בסיטואציה שהייתי צריך אותו כמו אוויר לנשימה והייתי מוכן לשלם יותר. זה ייקרא שאני הפליתי מישהו אחר? זה השוק המסחרי.

<נעה בן שבת:>
יש נתונים שבהם אפשר להתחשב. סעיף 6 אומר שזה לא מונע הפרש בשכר אם זה מתחייב מאופייה וממהותה של העבודה, בגלל תפוקת העבודה, איכות העבודה, ותק בעבודה. יש רשימה של נושאים שהם לגיטימיים, אפשר להביא אותם בחשבון. אבל לא אמור להיווצר מצב - - -

<יעקב מרגי:>
זה לא שחור לבן.

<נעה בן שבת:>
אבל זה דברים רלוונטיים לעבודה. אם יש נתון שהוא לא רלוונטי לעבודה אז צריך להינתן שכר שווה.

<שולי מועלם-רפאלי:>
היועצת המשפטית אומרת לך שאיש ואישה אמורים לקבל את אותו שכר, אלא אם כן יש סיבה לא לתת להם את זה. 

<יעקב מרגי:>
הבנתי את התשובה שקיבלתי.

<נעה בן שבת:>
החוק הזה גם מדבר על הזכות, הזכות לשכר שווה. זה לא העניין הזה של האם הפלית. הוא לא החוק שעוסק בנושא האפליה. הוא אומר: יש לי זכות לשכר שווה. אם אני עובדת או עובד שלא מקבל שכר שווה מול המין האחר, יש לי את הזכות לשכר שווה. זה לא בגלל האפליה. 

<יעקב מרגי:>
וזה קשור בפרמטרים נוספים של תפוקה, של איכות?

<נעה בן שבת:>
אפשר להביא בחשבון את הנושאים של תפוקה ושל איכות העבודה אם הם רלוונטיים. אבל אם זה נושאים שהם לא רלוונטיים לאופי העבודה ולמהותה אז לא.

<יעקב מרגי:>
תודה.

<היו"ר חיים כץ:>
חברת הכנסת רינה פרנקל.

<רינה פרנקל:>
לי ברור שהחוק הזה הוא מאוד חשוב באמת לתיקון האפליה בחברה הישראלית בין גברים לנשים. אין ספק שהחוק הזה צריך להיות מחוקק כי אם הוא יהיה קיים אז זה אולי ירתיע כמה מעסיקים מלעשות אפליה בין גברים ונשים.

לגבי האכיפה - זה באמת נושא מאוד מסובך ולא פשוט. למשל, אם אישה דורשת מהמעסיק את השכר של הגבר אז פה יש סיכון לפיטורין. אם היא רק מדברת על זה לפעמים אז גם מעסיק כבר מוכן לפטר אותה - אם היא בכלל מעיזה לדבר על שכר, לא בהשוואה למישהו אחר, אלא בכלל. למשל, לעליית שכר. כאן אני חושבת שיכול להיות שארגונים נוספים יכולים להתערב. אישה יכולה לפנות לארגון מסוים. לא היא אלא ארגון כמו זכויות נשים, כל מיני ארגונים מסוימים שיכולים להתערב כאן ולעזור בנושא של אכיפה. רק כך אולי נוכל לפתור את הבעיה.

<היו"ר חיים כץ:>
האם עוד מישהו רוצה לומר באותו עניין לפני שאוריאל יענה להם? לא רוצים. אתה רוצה לענות?

<אוריאל לין:>
בהחלט, תודה רבה לך.  קודם כל, חברת הכנסת לביא, אני לא מבין למה כעסת עליי. תכלית החוק מקובלת עלינו. הוויכוח, אמרתי מראש, הוא לא  על תכלית החוק, לא על מטרת החוק. אני מאמין שאנחנו רוצים להוציא בכנסת חוקים מאוזנים, חוקים הוגנים. גם למעסיקים יש זכויות ואנחנו רוצים למנוע חוקים שמטרידים את המעסיקים סתם כך. אנחנו רוצים גם שאם המעסיק מעביר מידע שהוא חיוני, שאנחנו אכן נשמור על המידע הזה ולא נפגע במעסיק ללא צורך - זה הכול. כל העניין הזה של ההטפה על חשיבות החוק היא מיותרת לחלוטין.

<מיקי רוזנטל:>
גם ההטפה שלך עכשיו היא מיותרת.

<עליזה לביא:>
אדוני, גם ההטפה שלך עכשיו. תשמע מה אתה אומר לי: חוקים שמטרידים את המעסיקים.

<אוריאל לין:>
אני לא מטיף שום דבר. במה אני מטיף? מה הטפתי עכשיו?

<עליזה לביא:>
מראשית דבריך אתה מתנשא ומדבר בשפה שאני לא מוכנה לשמוע אותה. חוקים שמטרידים את המעסיקים. ההטרדה הזאת היא אולי הפוכה, הטרדה למועסקים?

<אוריאל לין:>
תיכף אני אסביר. אני לא יכול להתווכח עם השקפת עולם שחושבת שכל המעסיקים הם עריצים. עם השקפת עולם כזאת אני לא יכול.

<עליזה לביא:>
אולי בגלל שאנשים כמוך היו בכנסת ולא קידמנו את זה.

<היו"ר חיים כץ:>
אה, אה - הלו?

<עליזה לביא:>
סליחה.

<אוריאל לין:>
אם את תרצי לנהל איתי ויכוח פתוח אני אעשה את זה ברצון. אבל מאחר ואת חברת כנסת הייתי מציע שלא נעשה את הוויכוח הזה פתוח כי יש לך יתרון מסוים.

<עליזה לביא:>
בוא נוריד את הרמה של השיח בינינו ולא נתנשא פה, בסדר? אל תתנשא מעליי - חוקים שמטרידים את המעסיקים.

<אוריאל לין:>
אני מדבר עדיין בטון מאוד מאוזן, בטון מאוד מאוזן. אני חושב שגם למעסיקים יש זכויות, אני חושב שצריך להימנע מהטרדה מיותרת. על כן אני נותן את התשובה ואני אומר שאין בעיה לגבי המטרה. העניין הוא בכך שלפחות העובד צריך להאמין שהוא מופלה. ברגע שאני הרחבתי את הסמכות הזו ואני נותן אותה גם לארגון עובדים, ארגון העובדים צריך שיהיה לו איזושהי מחשבה או יסוד או התחלה שהמעסיק באמת מפלה, אחרת ירצה ארגון עובדים יפנה לחברה זו, לחברה אחרת, שבמקרה יש לו איתה ויכוח.

<היו"ר חיים כץ:>
היא כנראה לא מדברת על מקומות מאוגדים.

<אוריאל לין:>
לא, אני מדבר כרגע על  מקומות שהם גם מאוגדים, אדוני היושב-ראש, במגזר הפרטי.

<היו"ר חיים כץ:>
אני לא חושב שבמקומות מאוגדים יש - - -. היא פונה לוועד העובדים, היא לא פונה למעסיק. 

<אוריאל לין:>
אבל אדוני היושב-ראש, על-פי החוק הזה אין שום מניעה לפנות למקומות מאורגנים. בבקשה, אז בוא נאמר שלא פונים למקומות מאורגנים.

<היו"ר חיים כץ:>
לא, אולי לפי החוק הזה נאגד את כולם.

<עליזה לביא:>
העובדת תמיד יכלה לקבל. הרי מה הטענה כאן? העובדת תמיד יכלה לקבל את הנתונים.

<היו"ר חיים כץ:>
היא יודעת אותם, היא לא צריכה לקבל. היא יודעת. במקומות מאוגדים היא יודעת, היא יודעת בדיוק. היא לא חיה בוואקום. בהסתדרות  היא יודעת הכול.

<אוריאל לין:>
על כן אני אמרתי, הוא לא צריך לבוא עם הוכחות, הוא צריך לפחות שהעובד יחשוב שיש פה איזושהי אפליה או שארגון העובדים יחשוב, לפני שהוא מתחיל את ההליך הזה מבקש חשיפה מלאה של מבנה השכר. בנוסף לכך, להבטיח שהמידע הזה לא יועבר החוצה ואין פה הבטחה בחוק הזה.

<היו"ר חיים כץ:>
אתה מערבב שני דברים כל הזמן, סלח לי. אתה מדבר על ארגוני עובדים שברובם הגדול עובדים בטבלאות שכר מוגדרות ארציות? אתה אומר הם יודעים. זה כאילו אתה שומר את זה בסוד, זה לא בסוד. 

<אוריאל לין:>
אדוני היושב-ראש, על-פי החוק הזה יכול כל ארגון עובדים לפנות לכל מעסיק בלי הגבלה ולבקש ממנו רוחבית.

<היו"ר חיים כץ:>
הוא לא יכול לפנות. ארגון עובדים לא יכול לפנות אם אתה לא מאוגד. אם העובדים שלך לא מאוגדים ויפנה אליך ארגון עובדים אתה תגיד לו: תסלח לי, אדוני. מי אתה? בזכות מה אתה פונה?

<אוריאל לין:>
אבל לפי החוק אתה יכול, אדוני היושב-ראש. אני מצטער מאוד, אני לוקח את הניסוח של החוק כמו שהוא, ותשאל את היועצת המשפטית שלך. הוא יכול לפנות - כל ארגון עובדים - לכל מקום. אין פה הגבלה. זו הנקודה, אין פה הגבלה.

<היו"ר חיים כץ:>
אתה מדבר על המצב הקיים או המוצע?

<אוריאל לין:>
המוצע. אני מדבר על המוצע, אנחנו מתייחסים להצעת החוק כאן. 

פן נוסף, אני חושב שאנחנו מחויבים להבטיח את המידע.

<היו"ר חיים כץ:>
הקיים - אתה יכול להגיד לו: שמע, - - -

<אוריאל לין:>
אני לא מדבר על הקיים, אני מדבר כרגע על מה שמוצע כאן כי זה מה שעומד לדיון.

<היו"ר חיים כץ:>
כן, גברתי.

<דנה נאור מנדאל:>
שמי עו"ד דנה נאור ואני מנהלת המחלקה המשפטית בשדולת הנשים בישראל. אנחנו בין הארגונים שחברים בפרויקט "שוות ערך" שחברת הכנסת לביא דיברה עליו. 

<היו"ר חיים כץ:>
אתן רוצות להעלות את גיל הפרישה? שוות ערך.

<דנה נאור מנדאל:>
אנחנו חלוקות בדעתנו בין הארגונים החברים.

<היו"ר חיים כץ:>
אתן לא מסכימות להעלות את גיל הפרישה ל-67 או למשל להפסיק את הבונוסים בקרנות הוותיקות לאישה שעובדת מגיל 62 שהיא מקבלת אחוז נוסף?

<דנה נאור מנדאל:>
הפרויקט כרגע מתייחס רק לנושא של פערי שכר. אם תרשה לי לדבר על פערי שכר - - -

<היו"ר חיים כץ:>
זה פערי שכר.

<יעקב מרגי:>
מאז ומתמיד היה מי שאהב לאכול את הצימוקים בתוך העוגה ולהשאיר את השמרים.

<דנה נאור מנדאל:>
אני רק רוצה למחות.  חבר הכנסת מרגי, אפשר לפתוח את הנושא של גיל פרישה. יש לנו הרבה מה להגיד עליו, אנחנו כארגון, כשדולת הנשים, וגם חברותיי פה מוויצ"ו ומנעמ"ת, אבל זה לא הנושא.

תרשו לי לדבר כן על שכר שווה. הפרויקט שלנו לפחות הוא פרויקט שמשותפים בו נציבות שוויון הזדמנויות במשרד הכלכלה, מרכז אדווה  וארגון שתי"ל. המטרה של הפרויקט ככלל היא בהחלט כן לעבוד עם מעסיקים ולסייע להם. חבל שחבר הכנסת לשעבר לין הלך. 

<מיקי רוזנטל:>
הוא לא רצה לשמוע.

<יעקב מרגי:>
לא, לא. יש לו אנשים מטעמו.

<דנה נאור מנדאל:>
המטרה היא בסופו של דבר של כולנו היא לשפר את המצב ולמגר את פערי השכר כי נדמה לי שכולם מסכימים שזה לא צודק, לא הוגן, וברמה הבסיסית ביותר זה לא נכון כלכלית. אין סיבה שזה יהיה. בהחלט יש לנו המון תוכניות לסיוע למעסיקים ולעזור להם.

אנחנו מדברות על המצבים החריגים, ולמרבה הצער יש הרבה מצבים כאלה, שבהם המעסיקים עדיין ממשיכים במדיניות של פערי שכר ולא מוכנים לשפר.

<היו"ר חיים כץ:>
עוד פעם, את מדברת במגזר הפרטי.

<דנה נאור מנדאל:>
אנחנו מדברים במגזר הפרטי. למרבה הצער, אני יכולה להגיד שעל-פי הנתונים שמפרסם הממונה על השכר במגזר הציבורי, שם יש מערכת ענפה של הסכמים קיבוציים, עדיין יש פערי שכר גם במקומות מאורגנים. פערי השכר נובעים מסיבות שונות. במגזר הציבורי פערי השכר הם לא בהכרח שעתיים אלא  נובעים מתוספות, משעות נוספות, מכל מיני נגזרות שתלויות בקידום ודרגה.

<היו"ר חיים כץ:>
זאת אומרת, את מציעה שיקבלו שעות נוספות לנשים גם אם הן לא עובדות.

<דנה נאור מנדאל:>
לא.

<היו"ר חיים כץ:>
אני לא יודע, אולי. אנחנו בעד.

<דנה נאור מנדאל:>
אני מציעה שבמקומות מסוימים המודל לא יהיה בהכרח רק על סמך שעות אלא על-פי תפוקה שיכירו בשעות עבודה בית. יש לי הרבה מה להגיד. שוב, לא נפתח את זה כרגע. כרגע אנחנו מדברות באמת על מקומות עבודה פרטיים. החשש הזה מהטרדה של מעסיקים, מהתעמרות כמו שאמרה חברת הכנסת לביא - אין לנו כיום תופעה של הצפה. גם כיום כשיש זכות לעובדת לפנות, ואני חושבת שאנחנו רואות את זה כמי שמקיימות קשר עם עובדות, יש לנו קו-פתוח. נשים במקרה הטוב לא מודעות לזכויות שלהן, וגם כשהן מודעות הן חוששות מלפנות למעסיק. מכאן נובע התיקון הזה. נשים יודעות שפנייה למעסיק לפי סעיף 7 כיום היא מעין הכרזת מלחמה כי זה באמת שלב לפני הליך משפטי. זה מחייב עורכי דין. הן צריכות את התיווך הזה, או של ארגון העובדים היציג. אגב, שוב, שימו לב שבסעיף 9 כן מדובר על ארגון העובדים היציג כמו שאמרת. לא מדובר על כל ארגון עובדים. ובאין ארגון עובדים בהסכמת העובד. 

החוק מלכתחילה הוא חוק מאוזן ומידתי. אני חושבת שגם התיקון המוצע הוא תיקון מאוד מידתי ומאוזן. אין פה חשש מהתעמרות במעסיקים, מפרסום נתונים. בסך הכול המטרה היא לסייע לעובדות לממש את הזכות שממילא המחוקק החליט עליה עוד בשנות ה-60 ותוקנה שוב בשנות ה-90. החששות פה הם לגמרי לא מוצדקים. ומעניין, אני לא חושבת שיש נתונים ללשכות המסחר או להתאחדות התעשיינים על כמה פניות הוגשו על-פי סעיף 7. אני חוששת מאוד שהמספר עומד על - - -

<עליזה לביא:>
לא הוגשו הרבה, אנחנו  יודעים. מעט מאוד.

<דנה נאור מנדאל:>
המספר לפי מה שאנחנו יודעות עומד על מעט מאוד. יש מעט מאוד תביעות מלכתחילה שמוגשות. בסך הכול, יש פה חוק טוב. אדוני היושב ראש תיקן אותו לפני שנה וחצי, האריך את ההתיישנות. המטרה היא בסך הכול לסייע לעובדים ולעובדות לממש את הזכויות שלהם שהכנסת החליטה עליהן, זה הכול.

<היו"ר חיים כץ:>
יש פה עוד מישהו שרוצה לדבר? אם אף אחד לא רוצה לדבר אנחנו נעבור להקראת החוק ונדון בסעיפים. אנחנו נעבור בהקראה על הסעיפים. אם יהיה מישהו שמתנגד לאיזה סעיף יגיד: מתנגד אני. לא נכנסים לדיון, עוזבים אותו. נחזור אליו בהמשך. אני רוצה לראות אם יש פה סעיפים שיש בהם הסכמה כללית. כל סעיף שיש בו הסכמה כללית נאשר אותו. כל סעיף שיש עליו מחלוקת יגיד: מתנגד אני, ועוזבים.

<רן רידניק:>
יש רק שניים.

<קריאה:>
יש שלושה.

<היו"ר חיים כץ:>
יש צלצול כרגע. זה מזכיר לנו שבעוד 14 דקות, לכל המאוחר, אנחנו מסיימים את הישיבה.

<נעה בן שבת:>
הצעת חוק שכר שווה לעובדת ולעובד (תיקון – פיצויים בשל נזק שאינו ממוני ונגישות למידע מהמעסיק), התשע"ד–2013*
	תיקון סעיף 4
	1.
	בחוק שכר שווה לעובדת ולעובד, התשנ"ו–1996 (להלן – החוק העיקרי), בסעיף 4, האמור בו יסומן "(א)" ואחריו יבוא:

	
	
	"(ב) בתובענה לפי חוק זה רשאי בית הדין לעבודה, בנוסף לכל סעד אחר, לפסוק פיצויים אף אם לא נגרם נזק של ממון, בשיעור שייראה לו בנסיבות העניין."


<היו"ר חיים כץ:>
יש פה מישהו שמתנגד לסעיף? יש הסכמה מלאה. אתה מתנגד? 

<שלומי לויה:>
כן. אנחנו מתנגדים.

<היו"ר חיים כץ:>
מאה אחוז. תרשמי, נדון עליו.

<קריאה:>
מי זה? גם לשכות המסחר?

<קריאה:>
כן.
<נעה בן שבת:>
	" תיקון סעיף 7
	
	2. 
	בסעיף 7 לחוק העיקרי, האמור בו יסומן "(א)", ואחריו יבוא:

	
	
	"(ב)
מעביד ימסור מידע כאמור בסעיף קטן (א), לארגון כאמור בפסקאות (2) ו-(3) לסעיף 9(א), שדרש את המידע, ובלבד שאם נדרשת לגבי הארגון  הסכמת העובד לפי הפסקאות האמורות – העובד נתן את הסכמתו לדרישת המידע."


אנחנו מדברים על סעיף 9 - - -

<היו"ר חיים כץ:>
מתנגדת?

<סיגל סודאי:>
כן.

<היו"ר חיים כץ:>
תעברי הלאה.

<נעה בן שבת:>
לא להסביר את הסעיף?  הוא מדבר על - - -

<היו"ר חיים כץ:>
לא, אל תסבירי כלום.

<נעה בן שבת:>
יש לנו פה גם כמה נושאים נוספים שיצטרכו  לדון בהם, כמה שאלות, לגבי האם צריך הגבלה של השימוש של במידע לענייני סוד מסחרי ולעניינים אחרים, זה נושא נוסף שעולה בסעיף הזה.

הסעיף השלישי זה הצעה של חברת הכנסת עליזה לביא בשביל להתגבר על הבעיות, אותם חששות שדובר עליהם של העובד מלפנות ולמבקש את המידע, לתקן את חוק שוויון ההזדמנויות בעבודה, ובסעיף 6 אחרי סעיף קטן (ב) להחיל את ההוראות של סעיף 6 לחוק שוויון ההזדמנויות בעבודה עם ההשלכות הפליליות שיש לו באותו חוק גם על התביעה לפי חוק שכר שווה לעובדת ולעובד. 

<היו"ר חיים כץ:>
גם לזה את מתנגדת?

<מיכל וקסמן חילי:>
אני רוצה לסייג. אני רוצה לומר, זו התנגדות מסויגת. אני רוצה שבד בבד עם ההגנה שניתנת ל- - -

<היו"ר חיים כץ:>
בואו נתחיל לדון בסעיף 3. איך היית רוצה לראות אותו כתוב?

<מיכל וקסמן חילי:>
אני חושבת שהעניין הוא לא עם הסעיף הזה כמו שבד בבד עם הסעיף הזה צריך להיות סעיף נוסף שמדבר על ההגנות שניתנות.

<מיקי רוזנטל:>
רגע, מי הדוברת?

<היו"ר חיים כץ:>
תגידי לפרוטוקול. מי ידע מי הגברת?

<מיכל וקסמן חילי:>
עו"ד מיכל וקסמן חילי, התאחדות התעשיינים. 

<היו"ר חיים כץ:>
לא לשכות המסחר, התעשיינים.

<מיכל וקסמן חילי:>
התעשיינים, נכון. ואם לא הובהר קודם, אנחנו מתנגדים גם כן - - -

<היו"ר חיים כץ:>
לא, לא. זה בסדר, לא מעניין. לא מעניין. 

<מיכל וקסמן חילי:>
- - -גם לסעיף 1 ולגם לסעיף 2 ועכשיו גם לסעיף 3.

<היו"ר חיים כץ:>
אנחנו בסעיף 3. את מתואמת עם לשכות המסחר על סעיף 3.

<מיכל וקסמן חילי:>
בעניין הזה אנחנו תמימי דעים.

<מיקי רוזנטל:>
אנחנו נשלח את הממונה על ההגבלים העסקיים על תיאום עמדות - סתם, צחוק. מותר גם לצחוק.

<עליזה לביא:>
ועל תמימות דעים.

<מיכל וקסמן חילי:>
לצחוק בוודאי מותר.

ההצעה שלנו - למעשה, אוריאל לין אמר כבר חלק מהדברים. הנושא של שמירת סודיות שהוצע פה על-ידי משרד המשפטים - - -

<היו"ר חיים כץ:>
בשביל להסכים לסעיף 3 מה היית מוסיפה לו?

<מיכל וקסמן חילי:>
אני הייתי רוצה שתהיינה הגבלות בעניין המידע שנמסר והשימוש במידע, הפרה של הסודיות.

<היו"ר חיים כץ:>
אני בטוח שחברת הכנסת עליזה לביא היתה מוכנה להגיע איתכם להסכמות שתהיינה הגבלות. גם היא לא היתה רוצה שהכול יסתובב לכל מאן דהוא.

<מיכל וקסמן חילי:>
אני שמחה לשמוע כי זה האמת לא עלה כל כך מהדברים.

<היו"ר חיים כץ:>
כך נראה לי,  שהיא לא היתה רוצה - - -. המטרה שלה בחקיקה הזאת היא ליצור שוויון זכויות בין אישה לגבר, זו המטרה שלה. היא לא רוצה לפגוע באף אחד. היא רוצה ללכת לכלל הידוע בתורה שזה נהנה וזה לא חסר.  היא רוצה שהן יקבלו את מה שהיא חושבת שמגיע להן בלי לפגוע באחרים. היא לא אומרת: מבחינתי, תורידו לגברים ותשוו אותם לנשים. היא אומרת: תביאו את הנשים למעמד הגברים ואת האינפורמציה, אני לא רוצה להכפיש אף אחד. אני רוצה להשתמש באינפורמציה הזאת על מנת לקדם ספציפית מקרים שלדעתה היא חושבת שיש עוול.

<עליזה לביא:>
תודה, אדוני.

<מיכל וקסמן חילי:>
כשאדוני אומר ספציפית הוא בעצם מחבר את זה לעובד מסוים? כי זו השאלה.

<היו"ר חיים כץ:>
כן, אלא אם יש בעיה כללית. אם יש בעיה כללית במקום מסוים אז זו אופרה אחרת.

<שולי מועלם-רפאלי:>
אני  מניחה שגם לכם נכון שאם יש בעיה כללית הדברים יובאו.

<מיכל וקסמן חילי:>
אנחנו לא חלוקים על התכלית של החוק. 

<מיקי רוזנטל:>
את אומרת שיש לכם הסתייגות מסויגת, אז מה את מציעה? שהמידע יימסר - באילו תנאים, באילו התליות?

<מיכל וקסמן חילי:>
אז כך, התחלתי לדבר על חובת סודיות, על שימוש במידע למטרה שלשמו הוא נתבקש. אנחנו גם סבורים שהמידע שצריך להתבקש צריך להיות צמוד לעובד מסוים ולא בקשה רוחבית שלא תלויה בשום דבר. הדבר הנוסף הוא שבדיוק כמו שבחוק חופש המידע כשנדרש כזה מרשות ציבורית וצריך לשלם אגרות כי לפעמים איסוף המידע הזה כרוך בעלויות, אז כמו שהוראה כזאת נמצאת בחוק חופש המידע הוראה דומה עם רעיון דומה תהיה גם בחוק הזה. 

<היו"ר חיים כץ:>
תודה. נציג האוצר, בבקשה.

<רן רידניק:>
שמי רן רידניק, רכז תחום תעסוקה במשרד האוצר. 

שתי הערות ברשותך. האחת היא לגבי סעיף 3. זה סעיף שהוא לא היה חלק מהצעת החוק המקורית, אנחנו גם לא ראינו אותו קודם לכן. כרגע אני לא יודע להגיד לך את עמדתנו. נושא שאני לא מכיר אותו, לא יודע לנתח את ההשלכות שלו. 
<היו"ר חיים כץ:>
מתנגדים לו? שקול מילים, שקול מילים. אתה משרד האוצר.

<רן רידניק:>
כבוד היושב-ראש, אני שוקל באופן יסודי החל מיום היוולדי. זה סעיף שאנחנו לא מכירים, לא ראינו אותו. הוא לא חלק מההצעה המקורית, הוא לא חלק מעמדת הממשלה שהתייחסה ותמכה בהצעת החוק. אנחנו מבקשים מהוועדה לא להצביע עליו בקריאה ראשונה, אנחנו לא מכירים אותו לחלוטין. כרגע זה לא סעיף שאנחנו - - -

<היו"ר חיים כץ:>
אנחנו לא מצביעים היום על כלום.

<רן רידניק:>
לקריאה ראשונה אתם לא מצביעים היום?

<היו"ר חיים כץ:>
לא ראית מה הולך פה? יש לנו חמש דקות ואנחנו מתייחסים לחוק ברצינות. זה היה דיון מקדמי בשביל לשמוע דעות.

<רן רידניק:>
אוקיי, קיבלתי. אני רק אגיד שזה סעיף שאנחנו לא מכירים וצריכים לבחון אותו עם ההשלכות שלו, לכן כרגע הוא לא חלק מעמדת הממשלה שתומכת בהצעת החוק המקורית.

הערה שנייה היא לגבי סעיף 2, תיקון סעיף 7. אני חושב שכן חשוב כאן שתהיה התייחסות לעולם של שמירה על סודיות ואי-העברת מידע באופן שהמחוקק גם לא מתכוון אליו. זו סוגיה שאני מציע שנתייחס אליה בצורה יסודית. 

<היו"ר חיים כץ:>
כן גברתי מההסתדרות.

<ורד ויץ:>
עו"ד ורד ויץ מההסתדרות החדשה. 

אני רק רציתי להסב את תשומת הלב לכך שבסעיף 7 הקיים כיום בסופו כבר נאמר: ובלבד שהמעביד אינו חייב למסור מידע אלא במידה הדרושה לפי העניין שימנע מגילוי פרטים מזהים של עובדים ושאין במסירת המידע הפרה של כל דין אחר. לפי דעתי, הן מנקודת מבטם של המעסיקים ואולי בעיקר מנקודת מבטם של המעסיקים, דיינו בכך. אין צורך ב- - -

<היו"ר חיים כץ:>
את גם רצית להגיד משהו או שהיא אמרה כבר את מה שרצית? לפי הנהון הראש. אם היא אמרה את לא צריכה להוסיף.

<גלי עציון:>
עו"ד גלי עציון מנעמ"ת. אני אומרת, שאנחנו לא נבוא לברך ונצא מקללים ושאנחנו נשתמש בניסיון. הרציונל של העניין פה זה לאפשר במקומות שהעובד לא רוצה להיות באופן חזיתי מול מקום העבודה, לאפשר לארגון לעשות את זה. בואו לא ניקח את התוספת הקטנה הזאת כדי להפוך את זה עכשיו לבואו בעצם נבטל את החוק.

<קריאה:>
לצמצם את הקיים.

<היו"ר חיים כץ:>
ביקשה לדבר אינה דוד סולטנוביץ.

<אינה דוד סולטנוביץ:>
אינה דוד סולטנוביץ נציבה אזורית בנציבות שוויון הזדמנויות בעבודה. 

<היו"ר חיים כץ:>
למה את לא מעברתת? שוויון הזדמנויות. את גורמת לנו לשבור את השיניים.

<אינה דוד סולטנוביץ:>
עליתי לארץ כמה שנים אחרי שהפסיקו לשנות את השמות. 

<היו"ר חיים כץ:>
אצלנו בארץ אף פעם לא מאוחר.

<אינה דוד סולטנוביץ:>
נציבות שוויון הזדמנויות בעבודה לוקחת חלק בפרויקט "שוות ערך". אני רציתי לברך את חברת הכנסת עליזה לביא על שיתוף הפעולה. 

לדיון הזה אני שומעת את הדברים שעולים מצד המעסיקים ושוב אני מחזירה אותנו לקושי שיש כיום לעובדים ולעובדות ליישם את החוק הזה. כיום הנושא הזה של תחום פערי השכר אם אנחנו צריכים לחשוב איך אנחנו מאפשרים לעובדות גם לקבל מידע, גם לארגונים לסייע לעובדות לתבוע – זה לא עניין של מה בכך.

<היו"ר חיים כץ:>
איך אנחנו מאפשרות לעובדות לקבל שכר שלא יצטרכו את המידע? המטרה זה לא לקבל מידע, המטרה היא להשוות שכר.

<מיקי רוזנטל:>
בלי המידע לא יהיה צמצום פערים.

<עליזה לביא:>
אני דיברתי על חשיבה מחוץ לקופסא, דרכים יצירתיות, לשנות את המציאות הקיימת.

<אינה דוד סולטנוביץ:>
כבוד היושב-ראש, כמובן שהמטרה שלנו היא לגרום לזה שעובדות יקבלו את השכר שלהן. אבל כיום אנחנו נמצאים בדיון בניסיון לראות איך אנחנו מגיעים לדרך הזו וזה באמצעות מתן אפשרות לעובדות לקבל את המידע. כרגע אנחנו עדיין בשלב הזה, אנחנו עדיין לא בשכר השווה. אנחנו עדיין באפשרות לעובדות לקבל את המידע. צריך גם לבחון שנושא הסודיות לא ייקח אותנו כמה שנים אחורה ויגרע אפילו מהזכויות שקיימות היום בחוק לקבל נתונים.

<היו"ר חיים כץ:>
תודה רבה.

עליזה, אני חושב שאת צריכה להיפגש עם שתי עורכות הדין שיושבות שם של לשכות המסחר והתאחדות התעשיינים. אני חושב שאת צריכה לשבת לפחות על ניסוחים, עזבי את ההסכמות. שבי איתם ושיהיו שם שתי עורכות הדין של לשכות המסחר ושל התאחדות התעשיינים בשיתוף היועצת המשפטית של הוועדה ותראו איך אתם עם הניסוחים כדי שלא יהיו מחלוקות ניסוחיות. לפעמים בניסוחים עורכי הדין נחונו ביכולת וירטואוזית גם לקרב בין עמדות. אז בואי תחסכי זמן לוועדה.

<יעקב מרגי:>
הוא מתכוון במילים פשוטות לסבך את המובן מאליו.

<עליזה לביא:>
בסדר גמור, אדוני. אני מקבלת, אנחנו נעשה את זה.

<היו"ר חיים כץ:>
יהיה פשוט לוועדה בהמשך הדרך בחקיקה. אז את תהיי אמונה על התיאום עם שתי עורכות הדין והיועצת המשפטית של הוועדה ואז נראה מה עושים.

<עליזה לביא:>
תודה רבה, אדוני. תודה רבה לכולם.

<היו"ר חיים כץ:>
תודה רבה, הישיבה נעולה.
<הישיבה ננעלה בשעה 13:00.>






